РЕГЛАМЕНТ (ЕО) № 849/2008 НА КОМИСИЯТА
от 28 август 2008 година
за изменение на Регламент (ЕО) № 3199/93 относно взаимното признаване на процедурите за пълно денатуриране на алкохол за целите на освобождаването от акциз
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 92/83/ЕИО на Съвета от 19 октомври 1992 г. за хармонизиране на структурата на акцизите върху алкохола и алкохолните напитки (1), и по-специално член 27, параграф 4 от нея,
като има предвид, че:
(1)
Регламент (ЕО) № 3199/93 на Комисията (2) предвижда денатуриращите вещества, които се използват във всяка държава-членка за целите на пълното денатуриране на алкохол в съответствие с член 27, параграф 1, буква а) от Директива 92/83/ЕИО, да бъдат описани в приложението към посочения регламент.
(2)
Съгласно член 27, параграф 1, буква а) от Директива 92/83/ЕИО от държавите-членки се изисква да освобождават от акциз алкохола, който е напълно денатуриран в съответствие с изискванията на която и да е държава-членка, при условие че тези изисквания са надлежно съобщени и приети в съответствие с установените в параграфи 3 и 4 от посочения член условия.
(3)
На 11 септември 2007 г. Гърция съобщи за някои промени в прилаганите от нея процеси за денатуриране, разрешени с Регламент (ЕО) № 3199/93.
(4)
Комисията препрати посоченото съобщение на другите държави-членки на 27 септември 2007 г.
(5)
Тъй като в рамките на определения срок нито Комисията, нито някоя държава-членка изрази искане въпросът да бъде повдигнат в Съвета, се смята, че съгласно член 27, параграф 4 от Директива 92/83/ЕИО Съветът е разрешил промените в процесите за денатуриране, съобщени от Гърция, считано от 27 ноември 2007 година.
(6)
Регламент (ЕО) № 3199/93 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по акцизите,
ПРИЕ НАСТОЯЩИЯ РЕГЛАМЕНТ:
Член 1
Текстът относно Гърция в приложението към Регламент (ЕО) № 3199/93 се заменя със следното:
„Гърция
Етилов алкохол с ниско качество (първи и последни фракции от дестилацията), с алкохолно съдържание най-малко 93 обемни процента и не повече от 96 обемни процента, към който са прибавени следните вещества на всеки хектолитър алкохол с 93 обемни процента:
-
метанол: 2 литра,
-
терпентинов спирт: 1 литър,
-
газ за осветление: 0,5 литра,
-
метиленово синьо: 0,40 грама.
При температура 20 °C крайният продукт следва да достигне, в непроменено състояние, 93 обемни процента.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 август 2008 година.